ভারতীয় হকি  দলের অধিনায়ক জানিয়ে দিলেন, তিনি হকি ইন্ডিয়াকে অনুরোধ করবেন নিয়মিতভাবে জাতীয় দলের সঙ্গে একজন মোটিভেটর রাখা হোক। তাঁর সেই প্রস্তাবে সম্মতি দিয়েছেন জাতীয় দলের  কোচ রোলান্ট অল্টম্যান্সও। 
সোমবার মুম্বই থেকে টেলিফোনে সর্দার বললেন, ‘‘আগামী ৩ জানুয়ারি থেকে শুরু হবে হকি ইন্ডিয়া লিগ। তারপর শুরু হবে রিও অলিম্পিক্সের প্রস্তুতি। তার আগে অল্টম্যান্সকে সঙ্গে নিয়ে হকি ইন্ডিয়ার কর্তাদের অনুরোধ করব একজন দক্ষ ক্রীড়ামনোবিদকে দলের সঙ্গে নিয়মিতভাবে রাখার জন্য।’’ হকি ওর্য়াল্ড লিগ ফাইনালের আগে হওয়া বেঙ্গালুরুতে জাতীয় দলের শিবিরে প্রথমবার স্পোর্টস অথরিটি অফ ইন্ডিয়ার (সাই) একজন মনোবিদ দু’দিন ক্লাস নিয়েছিলেন সর্দারদের। জাতীয় দলের অধিনায়কের কথায়, ‘‘দু’দিনের ক্লাসে তিনি একাধিক পরামর্শের সঙ্গে আরও একটা কাজ করতে বলেছিলেন। সেই কাজ আমরা সঠিকভাবে করতে পারিনি বলেই হকি ওর্য়াল্ড লিগে শুরুর ম্যাচগুলোতে আমাদের পারফরম্যান্স খারাপ হয়েছিল!’’
কী সেই কাজ? সর্দার জানালেন, ক্রীড়ামনোবিদ পরামর্শ দিয়েছিলেন খেলার সময় নিজেদের মধ্যে ক্রমাগত কথা বলে যেতে। সর্দার বলছেন, ‘‘গোলরক্ষক শ্রীজেশ ছাড়া কেউ পিছন থেকে কথা বলে না। কিন্তু একইসঙ্গে, বিপক্ষ দলের আক্রমণের সময় ডিফেন্ডারদেরও উচিত আমাদের সঙ্গে কথা বলা। একইভাবে, আমাদের আক্রমণের সময়, মিডফিল্ডারদেরও উচিত  কথা বলে স্ট্রাইকারদের পরিচালনা করা। এতে দলের বোঝাপড়া মজবুত হয়।’’ সর্দার আরও বললেন, ‘‘ম্যাচ চলাকালীন নিজেদের মধ্যে সঠিক যোগাযোগ না থাকলে ভালভাবে শুরু করেও পরে আমরা গোল খেয়েছি। এমনকী, পিছিয়ে থাকা অবস্থায় গোল করে ম্যাচে ফিরতে গেলেও কথা বলাটা খুব গুরুত্বপূর্ণ। বিদেশি দলের খেলোয়াড়রা ম্যাচ চলাকালীন সবসময় নিজেদের মধ্যে কথা বলে।’’ 

জাতীয় কোচ অল্টমান্সও চান শিবিরে মনোবিদ আনা হোক।—ফাইল চিত্র
অধিনায়কের দাবি, অলিম্পিক্সের মতো বড় ইভেন্টে পদক পাওয়ার মতো খেলতে হলে খেলোয়াড়দের মানসিক শক্তিকেও সর্বোচ্চ স্তরে রাখতে হবে। আর সেই কারণেই একজন অভিজ্ঞ ও দক্ষ ক্রীড়ামনোবিদের দলের সঙ্গে থাকা খুবই প্রয়োজন। 
রবিবারই হকি ওর্য়াল্ড লিগে নেদারল্যান্ডসকে হারিয়ে ৩৩ বছর পর জাতীয় পুরুষ হকি দল আন্তর্জাতিক হকি সংস্থার কোনও টুর্নামেন্টে পদক পেল। ১৯৮২–তে তাদের পাওয়া শেষ ট্রফিও ছিল ব্রোঞ্জ। এই টুর্নামেন্ট থেকে অন্যতম প্রাপ্তি কী? সর্দার জানিয়ে রূপিন্দারপাল সিংহ। বললেন, ‘‘দলের অনেক জুনিয়র খেলোয়াড়ই উন্নতি করছে। কিন্তু রূপিন্দারপাল ভীষণ প্রতিভাবান। বহুদিন পর দেখছি ভারতীয় হকিতে একজন ম্যাচ-উইনার এসেছে। যদি পরিশ্রম করতে পারে তাহলে ভারতীয় হকিতে আগামীদিনে ওর মতো ড্র্যাগ-ফ্রিকার খুব কম পাওয়া যাবে। ভারতীয় হকির সম্পদ হয়ে উঠবে রূপিন্দারপাল।’’  অলিম্পিক্সের সঙ্গে সর্দার ভারতীয় হকির ভবিষ্যৎও দেখছেন!